"Irish Free State Butter, Eggs and Bacon for our Breakfasts" ("Iiri Vabariigi või, munad ja peekon meie hommikusöögiks")
**Margaret Clarke** (neiupõlvenimega **Margaret Crilley**; 29. juuli 1888 Newry, Põhja-Iirimaa – 31. oktoober 1961 Dublin, Iirimaa) oli iiri portretist, Hibernia Kuningliku Akadeemia liige.

Elulugu
-------

Margaret Crilley oli üks Patrick Crilley kuuest lapsest. Tema sünnipäevaks öeldakse tavaliselt 29. juuli 1888, ehkki kohalikud andmed seda ei kinnita. Algul õppis ta Newry tehnikakoolis koos õde Maryga ning kavatses saada õpetajaks, kuid 1905. aastal võitis Margaret stipendiumi Dublin Metropolitan School of Arti. Seal õppis ta William Orpeni juures, kes pidas Margaretti paljutõotavaks tudengiks. Ta lõpetas õpingud 1911. aastal kunstiõpetaja kutsetunnistusega ning alustas tööd Orpeni assistendina.

1914. aastal abiellus Margaret kaasõpilase Harry Clarke'iga, üllatades nii sugulasi kui ka tuttavaid. Noorpaar kolis korterisse aadressil North Frederick Street 33. Neil oli kolm last: Michael, David ja Ann. Harry vend Walter abiellus 1915. aastal Margareti õe Maryga. Abikaasa surma järel 1931. aastal sai Margaret Clarke'ist Harry Clarke'i Vitraažistuudio direktor. Clarke suri Dublinis 31. oktoobril 1961 ning on maetud Redfordi surnuaiale Greystonesis Wicklow' krahvkonnas. Tema sünnikohta Newrys tähistab sinine mälestustahvel.

Kunstilooming
-------------

Esimese väljapanekuga esines Margaret Clarke Iiri Kuningliku Akadeemia näitusel 1913. aastal. Järgnenud 40 aasta jooksul kuni 1953. aastani esitas ta näitustele üle 60 teose, millest enamik olid portreed. Teiste seas tellisid Clarke'ilt oma portree Dermod O'Brien, president Éamon de Valera, peapiiskop McQuaid ja Lennox Robinson. Clarke veetis palju aega Arani saartel koos kunstnikust abikaasa Seán Keatinguga, millest sündis arvukalt maastikumaale ja väiksemaid visandeid.

1939. aastal kirjutas üks kriitik, et Clarke'i "silmapaistvates joonistustes on isikupära tabatud mõne kiire säästliku joonega". Elu jooksul võitis Clarke mitmeid auhindu, sealhulgas Tailteanni kuld-, hõbe- ja pronksmedali 1924. aastal ning Tailteanni pronksmedali 1928. ja 1932. aastal. 1926. aastal valiti ta Iiri Kuningliku Akadeemia assotsieerunud liikmeks ning 1927. aastal täisliikmeks. Kui 1943. aastal rajati Iiri Kaasaegse Kunsti Näitus (Irish Exhibition of Living Art), määrati Clarke selle täitevkomitee liikmeks. Tema töid leidub paljudes muuseumides ja galeriides, näiteks Iiri Rahvusgaleriis (National Gallery of Ireland), The Hugh Lane'is, Crawfordi Kunstigaleriis, Ulsteri Muuseumis, Limericki Linna Kunstigaleriis (Limerick City Gallery of Art), Limericki Ülikooli riiklikus autoportreekollektsioonis (National Self Portrait Collection) ning Iiri Kolleegiumis Roomas.

Viited
------

1. 1 2 3 4  Clarke, Frances (2009). "Clarke (Crilley), Margaret". McGuire, James; Quinn, James (toim-d). *Dictionary of Irish Biography*. Cambridge: Cambridge University Press.
2. 1 2 3  Pyle, Hilary. "Margaret Clarke RHA" (PDF). *Hidden Gems and Forgotten People*. Vaadatud 5. mai 2015.
3. 1 2 3 4  Pyle, Hilary (2007). "Darling Margaret: A Look at Orphen's Favourite Pupil" (PDF). *Irish Arts Review*. Spring. Originaali (PDF) arhiivikoopia seisuga 18. mai 2015. Vaadatud 5. mai 2015.
4. 1 2 3  "Margaret Clarke (1888-1961)". *National Gallery of Ireland*. Originaali arhiivikoopia seisuga 18. mai 2015. Vaadatud 5. mai 2015.
5. ↑  Costigan, Lucy. "Harry Clarke - Biography". *Harry Clarke*. Originaali arhiivikoopia seisuga 21. mai 2015. Vaadatud 5. mai 2015.
6. ↑  Costigan, Lucy; Cullen, Michael (2010). *Strangest Genius: The Stained Glass of Harry Clarke*. Dublin: The History Press Ireland. Lk 16. ISBN 9781845889715.
7. ↑  "Margaret Clarke blue plaque in Newry". *Blue Plaque Places*. Originaali arhiivikoopia seisuga 18. mai 2015. Vaadatud 5. mai 2015.
8. 1 2  Devlin, Patrick. "Margaret Clarke (1888 - 1961): Artist". *The Dictionary of Ulster Biography*. Vaadatud 5. mai 2015.
9. 1 2 3 4 5 6  "Margaret Clarke RHA (1888-1961)". *Encyclopedia of Visual Artists in Ireland*. Visual Arts Cork. Vaadatud 5. mai 2015.

Välislingid
-----------

* Kolm Margaret Clarke'i maali BBC saidil